Verdoemende SAL verslag in publieke domeinDudu Myeni Foto: GCIS Die vakbond Solidariteit het vandag gesê dat die verdoemende interne verslag, wat SAL verlede week inderhaas deur middel van ’n hofinterdikaansoek gekeer het om deur die media bekendgemaak te word, in belang en deel van die publieke domein is. Volgens Johan Botha, hoof van die professionele bedryf by Solidariteit, bevestig die verslag die finansiële verknorsing waarin die nasionale lugredery homself bevind. “SAL probeer met mag en mening keer dat die waarheid oor sy benarde finansiële posisie bekendgemaak word,” het Botha verduidelik. “Hierdie verslag is deel van die publieke domein en SAL se dringende hofaansoek wys dat dié instelling nie bereid is om oop kaarte te speel nie.” In die verslag word daar ook melding gemaak van die hoë bedrae geld wat SAL aan die Europese vliegtuigvervaardiger, Airbus, skuld. “Die roekelose wanbestuur wat by SAL heers, wek geweldige kommer en skep onsekerheid by die instelling se werknemers in die lig van die pas afgehandelde 189-afleggingsproses en die vries van bykans 500 poste deur die nasionale lugredery,” het Botha bygevoeg. Volgens hom bied die dreigende houding teenoor die SAL-vlieëniers, nadat hulle met goeie rede ’n mosie van wantroue teen SAL se voorsitter, Dudu Myeni, ingedien het rede tot kommer. “Ons is bekommerd dat die vlieëniers nou met dissiplinêre aksie gedreig word. As Solidariteit sal ons alles in ons vermoë doen om hierdie vlieëniers by te staan en te beskerm,” het Botha bevestig.